Príloha č. 4:

UZNESENIE VLÁDY SLOVENSKEJ REPUBLIKY
č. 473
z 30. mája 2001

k správe o súčasnom stave finančného, materiálno-technického a odborného personálneho zabezpečenia poskytovania sociálnych služieb, starostlivosti o občanov s duševnými poruchami a poruchami správania v zariadeniach sociálnych služieb, vrátane analýzy možnosti prechodu vybraných zariadení sociálnych služieb zriadených ako rozpočtové organizácie na príspevkovú formu hospodárenia

Číslo materiálu:	3134/2001
Predkladateľ:	minister práce, sociálnych vecí a rodiny

Vláda

A. berie na vedomie
A.1. správu o súčasnom stave finančného, materiálno-technického a odborného personálneho zabezpečenia poskytovania sociálnych služieb, starostlivosti o občanov s duševnými poruchami a poruchami správania v zariadeniach sociálnych služieb, vrátane analýzy možnosti prechodu vybraných zariadení sociálnych služieb zriadených ako rozpočtové organizácie na príspevkovú formu hospodárenia, ktorá signalizuje alarmujúci stav na úseku sociálnych vecí v oblasti sociálnych služieb najmä pri poskytovaní starostlivosti v zariadeniach sociálnych služieb;
B. ukladá
ministerke financií
B.1. povoliť prekročenie čerpania bežných výdavkov na úseku sociálnych vecí v oblasti sociálnych služieb s osobitným zreteľom na opatrovateľskú službu a oddlženie zariadení sociálnych služieb v rozpočtových kapitolách krajských úradov o sumu dosiahnutého prekročenia rozpočtovaných príjmov na úseku sociálnych vecí do výšky 180 mil. Sk, o ktoré rozhodnutím Národnej rady SR boli posilnené neštátne subjekty poskytujúce sociálne služby
štvrťročne v roku 2001
B.2. posúdiť možnosť financovania projektu „Budovanie infraštruktúry pre domovy sociálnych služieb“ s poskytnutím 50% úveru Rozvojovou bankou Rady Európy
v súlade s postupom prác na príprave štátneho rozpočtu na rok 2002 a nasledujúcich rokov
B.3. zabezpečiť v rozpočtových kapitolách krajských úradov v roku 2002 zvýšenie počtu zamestnancov na úseku opatrovateľskej služby a odborných zamestnancov v zariadeniach sociálnych služieb vrátane mzdových prostriedkov a odvodov do poistných fondov podľa zdrojových možností štátneho rozpočtu
pri príprave štátneho rozpočtu na rok 2002 
B.4. iniciovať zriadenie medzirezortnej komisie na riešenie uplatnených reštitučných nárokov, a to v záujme zmapovania budov v majetku štátu, ktoré nie sú využívané, ako aj spracovania návrhu ich využitia ako náhrady za uplatnené reštitučné nároky
do 30. 6. 2001
ministrovi práce, sociálnych vecí a rodiny
B.5. predložiť návrh koncepčného riešenia problémov v oblasti sociálnych služieb, starostlivosti o občanov s duševnými poruchami a poruchami správania v zariadeniach sociálnych služieb
do 30. 9. 2001. 
Vykonajú: ministerka financií
minister práce, sociálnych vecí a rodiny
Na vedomie: prezident KOZ SR
prezident AZZZ SR
prednostovia krajských úradov
predseda Združenia miest a obcí Slovenska